b"\n_START_ARTICLE_\nMarcusenius fuscus\n_START_SECTION_\nEtimologia\n_START_PARAGRAPH_\nMarcusenius fa refer\xc3\xa8ncia a l'alemany Johann Marcusen (el primer icti\xc3\xb2leg a estudiar els morm\xc3\xadrids de forma sistem\xc3\xa0tica), mentre que l'ep\xc3\xadtet fuscus al\xc2\xb7ludeix a la seua coloraci\xc3\xb3 marr\xc3\xb3 xocolata.\n_START_SECTION_\nDescripci\xc3\xb3\n_START_PARAGRAPH_\nFa 19,9 cm de llarg\xc3\xa0ria m\xc3\xa0xima. Origen de l'aleta dorsal darrere del de l'anal. Vora de l'aleta dorsal arrodonida a la part anterior i lleugerament c\xc3\xb2ncava (de vegades, gaireb\xc3\xa9 recta). Les altures de les aletes dorsal i anal s\xc3\xb3n m\xc3\xa9s curtes que les longituds de llurs bases. 22-26 radis a l'aleta dorsal i 31-34 a l'anal. La base de l'aleta dorsal \xc3\xa9s menor que la de l'anal. Altura de l'aleta anal m\xc3\xa9s curta que la seua pr\xc3\xb2pia base. Les aletes pectorals s\xc3\xb3n dues vegades la longitud de les pelvianes i arriben a la base de les pelvianes (de vegades, m\xc3\xa9s enll\xc3\xa0 i tot). Llargada de les aletes pelvianes igual a la meitat de la dist\xc3\xa0ncia entre llurs pr\xc3\xb2pies bases i l'origen de l'anal. Aleta caudal en la seua major part coberta d'escates i amb els l\xc3\xb2buls allargats i arrodonits. 54-61 escates a la l\xc3\xadnia lateral i 22-25 entre els or\xc3\xadgens de les aletes dorsal i anal. 3 (de vegades, 4) escates de la l\xc3\xadnia lateral cobreixen la franja fosca que hi ha entre els or\xc3\xadgens de les aletes dorsal i anal, la qual no \xc3\xa9s sempre visible.  48-49 v\xc3\xa8rtebres. Boca terminal i amb les dents bic\xc3\xbaspides (5 al maxil\xc2\xb7lar superior i 6 a l'inferior). La protuber\xc3\xa0ncia del ment\xc3\xb3 comen\xc3\xa7a ben abans del marge anterior de l'ull. Musell m\xc3\xa9s o menys arrodonit, pas rom. Nariu anterior a mig cam\xc3\xad entre l'extrem del musell i la vora anterior de l'ull. Dist\xc3\xa0ncia preanal m\xc3\xa9s curta que la predorsal. Pres\xc3\xa8ncia d'un \xc3\xb2rgan el\xc3\xa8ctric. Cap i peduncle caudal m\xc3\xa9s foscos que la resta del cos, el qual \xc3\xa9s de color marr\xc3\xb3 xocolata.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix d'aigua dol\xc3\xa7a, demersal i de clima tropical, el qual viu a \xc3\x80frica: \xc3\xa9s un endemisme de la conca mitjana del riu Congo a la Rep\xc3\xbablica Democr\xc3\xa0tica del Congo i la Rep\xc3\xbablica del Congo, incloent-hi Pool Malebo i els rius Kasai i Tshuapa.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans i el seu \xc3\xadndex de vulnerabilitat \xc3\xa9s baix (22 de 100)."